ET Euroopa Liidu Teataja L 104/21

NÕUKOGU OTSUS (ÜVJP) 2016/610,

19. aprill 2016,

Euroopa Liidu ÜJKP sõjalise väljaõppemissiooni kohta Kesk-Aafrika Vabariigis (EUTM RCA)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 28, artikli 42 lõiget 4 ja artikli 43 lõiget 2,

võttes arvesse liidu välisasjade ja julgeolekupoliitika kõrge esindaja ettepanekut

ning arvestades järgmist:

(1) Nõukogu tunnistas oma 17. ja 18. novembri 2014. aasta järeldustes vajadust võtta Ühinenud Rahvaste Organisatsiooniga (ÜRO) ühine lähenemisviis Kesk-Aafrika Vabariigis (KAV) selle julgeolekujõudude, sealhulgas relvajõudude reformi suhtes, et stabiliseerida olukorda poliitilise protsessi toetamiseks. Sellega seoses tunnistas ta lisaväärtust, mida annaks liidu võimalik suurem roll julgeolekusektori reformis, toetades ÜRO jõupingutusi ja tagades samal ajal kohaliku toetuse.

(2) Nõukogu võttis 19. jaanuaril 2015 vastu otsuse (ÜVJP) 2015/78 (1) Euroopa Liidu ühise julgeoleku- ja kaitsepoliitika (ÜJKP) sõjalise nõuandemissiooni kohta Kesk-Aafrika Vabariigis (EUMAM RCA). EUMAM RCA volitused lõppevad 16. juulil 2016.

(3) KAVi üleminekuvalitsuse juht (Chef de l'État de la Transition) palus oma 8. oktoobri 2015. aasta kirjas liidul jätkata Kesk-Aafrika relvajõudude (FACA) toetamist tugevdatud operatiivse väljaõppe struktuuri kaudu täies koostöös ÜRO mitmemõõtmelise integreeritud stabiliseerimismissiooniga Kesk-Aafrika Vabariigis (MINUSCA).

(4) Nõukogu avaldas 17. novembril 2015 tunnustust EUMAM RCA tegevusele FACA restruktureerimise toetamisel ning kutsus liidu välisasjade ja julgeolekupoliitika kõrget esindajat („kõrge esindaja“) üles alustama ettevalmistusi missiooniks, mille eesmärk on anda strateegilist nõu ja operatiivset väljaõpet ning mis käivitatakse pärast seda, kui ametisse on astunud demokraatlikult valitud ametivõimud, ja aegsasti enne EUMAM RCA volituste lõppu.

(5) Nõukogu kiitis 14. märtsil 2016 heaks kriisihaldamise kontseptsiooni võimaliku liidu ÜJKP sõjalise väljaõppemissiooni jaoks KAVis.

(6) KAVi president kutsus 30. märtsi 2016-. aasta kirjaga liitu üles lähetama KAVi ÜVJP sõjalise väljaõppemissiooni (EUTM RCA).

(7) EUTM RCA peaks saavutama võimalikult kiiresti täieliku operatsioonivõime.

(8) Poliitika- ja julgeolekukomitee peaks nõukogu ning kõrge esindaja vastutusel poliitilist kontrolli EUTM RCA üle, andma selle jaoks strateegilisi suuniseid ning tegema asjakohaseid otsuseid kooskõlas Euroopa Liidu lepingu (ELi leping) artikli 38 kolmanda lõiguga.

(9) Läbirääkimisi tuleb pidada ELi juhitavate üksuste ja isikkoosseisu staatust ning kolmandate riikide osalemist liidu missioonidel käsitlevate rahvusvaheliste kokkulepete üle ja nimetatud kokkulepped tuleb sõlmida.

(10) Liikmesriigid katavad ELi lepingu artikli 41 lõike 2 kohaselt ja kooskõlas nõukogu otsusega (ÜVJP) 2015/528 (2) käesolevast otsusest tulenevad sõjalise või kaitsepoliitilise tähendusega tegevuskulud.

(11) Kooskõlas ELi lepingule ja Euroopa Liidu toimimise lepingule (ELi toimimise leping) lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ning rakendamises. Sellest tulenevalt ei osale Taani käesoleva otsuse vastuvõtmisel, see ei ole tema suhtes siduv ega kohaldatav ning seetõttu ei osale ta käesoleva missiooni rahastamises,

ON VASTU VÕTNUD KÄESOLEVA OTSUSE:

Artikkel 1

Missioon

1. Liit viib läbi ÜJKP sõjalise väljaõppemissiooni Kesk-Aafrika Vabariigis (EUTM RCA), et panustada missiooni MINUSCA koordineeritava Kesk-Aafrika julgeolekusektori reformi protsessi raames KAVi kaitsesektori reformi.

2. EUTM RCA pakub Kesk-Aafrika relvajõudude (FACA) kaasaegseks, tulemuslikuks ja demokraatlikult vastutustundlikuks muutmise eesmärgil:

a) Kesk-Aafrika Vabariigi kaitseministeeriumi, sõjalise staabi ja relvajõudude strateegilist nõustamist;

b) FACA ohvitseride ja allohvitseride koolitamist;

c) FACA väljaõpet.

3. EUTM RCA pakub vastavalt oma vahenditele ja võimetele liidu delegatsioonile Kesk-Aafrika Vabariigis sõjalist, julgeoleku ja õigusriigi alast ekspertiisi.

4. EUTM RCA hakkab tegema koostööd missiooniga MINUSCA, et tagada ühtsus julgeolekusektori reformi protsessi ning väljaõppe saanud FACA elementide siirmise vahel.

5. EUTM RCA tegutseb kooskõlas poliitiliste ja strateegiliste eesmärkidega, mis on sätestatud nõukogu poolt 14. märtsil 2016 heaks kiidetud kriisiohjamise kontseptsioonis.

Artikkel 2

ELi missiooni ülema nimetamine

1. EUTM RCA ELi missiooni ülemaks („ELi missiooni ülem“) nimetatakse brigaadikindral Eric HAUTECLOQUE-RAYSZ.

2. ELi missiooni ülem täidab ELi operatsiooni ülema ja ELi vägede juhataja funktsioone.

Artikkel 3

Missiooni peakorteri määramine

1. EUTM RCA peakorteri asukohaks on Bangui, KAV. Peakorter toimib nii operatsiooni peakorterina kui ka vägede peakorterina.

2. EUTM RCA missiooni peakorter hõlmab Brüsselis asuvat tugiüksust.

Artikkel 4

EUTM RCA planeerimine ja käivitamine

1. EUMAM RCA suhtes kohaldatud jõukasutusreegleid kohaldatakse ka EUTM RCA suhtes Bangui provintsis toimuvas missiooni planeerimisetapis.

2. EUTM RCA käivitatakse nõukogu otsuse alusel ELi missiooni ülema soovitatud kuupäeval pärast seda, kui on heaks kiidetud missiooni plaan ja jõukasutusreeglid.

Artikkel 5

Poliitiline kontroll ja strateegiline juhtimine

1. Poliitika- ja julgeolekukomitee teostab nõukogu ja kõrge esindaja vastutusel EUTM RCA poliitilist kontrolli ja strateegilist juhtimist. Nõukogu volitab poliitika- ja julgeolekukomiteed tegema kooskõlas ELi lepingu artikliga 38 asjakohaseid otsuseid. Kõnealune volitus hõlmab õigust teha muudatusi planeerimisdokumentidesse, sealhulgas missiooni plaani ja jõukasutusreeglitesse. Volituste hulka kuulub samuti õigus võtta vastu järgmiste ELi missiooni ülemate nimetamist käsitlevad otsused. EUTM RCA eesmärkide, ulatuse ja lõpetamise ning samuti missioonide elluviimise üldtingimuste osas jääb otsustusõigus nõukogule.

2. Poliitika- ja julgeolekukomitee annab nõukogule korrapäraselt aru.

3. Poliitika- ja julgeolekukomitee saab ELi sõjalise komitee (ELSK) esimehelt korrapäraselt aruandeid EUTM RCA läbiviimise kohta. Poliitika- ja julgeolekukomitee võib vajaduse korral kutsuda ELi missiooni ülema oma koosolekutele.

Artikkel 6

Sõjaline juhtimine

1. ELSK jälgib ELi missiooni ülema vastutusel läbiviidava missiooni EUTM RCA nõuetekohast läbiviimist.

2. ELSK saab missiooni ülemalt korrapäraselt aruandeid. Komitee võib vajaduse korral kutsuda missiooni ülema oma koosolekutele.

3. Missiooni ülema peamine kontaktisik on ELSK esimees.

Artikkel 7

Liidu tegevuse sidusus ja koordineerimine

1. Kõrge esindaja tagab käesoleva otsuse rakendamise ja selle kooskõla liidu välistegevuse kui tervikuga, sealhulgas liidu arenguprogrammide ja liidu antava humanitaarabiga.

2. Ilma et see piiraks käsuliini kohaldamist, saab ELi missiooni ülem liidu Kesk-Aafrika Vabariigi delegatsiooni juhilt kohapealset olukorda käsitlevaid poliitilisi juhiseid.

3. ÜRO, KAVi ametiasutuste ja naaberriikide, Aafrika Liidu, Kesk-Aafrika Riikide Majandusühenduse (ECCAS) ning teiste asjakohaste rahvusvaheliste ja kahepoolsete osalejate peamine kontaktisik on kõrge esindaja, keda abistab Euroopa välisteenistus.

4. ELi missiooni ülema, liidu osalejate ja operatsiooni läbiviimiseks asjakohaste peamiste kohalike strateegiliste partnerite vahelise koordineerimise kord määratakse kindlaks missiooni plaanis.

Artikkel 8

Kolmandate riikide osalemine

1. Ilma et see piiraks liidu sõltumatust otsuste tegemisel ja selle ühtset institutsioonilist raamistikku ning kooskõlas Euroopa Ülemkogu asjakohaste suunistega võib kolmandaid riike kutsuda osalema missioonil EUTM RCA.

2. Nõukogu volitab poliitika- ja julgeolekukomiteed kutsuma kolmandaid riike osalema ning tegema ELi missiooni ülema ja ELi sõjalise komitee soovitusel asjakohaseid otsuseid pakutava osaluse vastuvõtmise kohta.

3. Kolmandate riikide osalemist käsitlev üksikasjalik kord kehtestatakse lepingutega, mis sõlmitakse lähtuvalt ELi lepingu artiklist 37 ja vastavalt ELi toimimise lepingu (ELi toimimise leping) artiklis 218 sätestatud menetlusele. Kui liit ja kolmas riik on sõlminud lepingu, millega luuakse raamistik kõnealuse kolmanda riigi osalemiseks liidu kriisiohjamismissioonidel, kehtivad sellise lepingu sätted EUTM RCA kontekstis.

4. Kolmandatel riikidel, kes annavad missioonile EUTM RCA märkimisväärse sõjalise panuse, on EUTM RCA igapäevase haldamise seisukohast samad õigused ja kohustused kui missioonis EUTM RCA osalevatel liikmesriikidel.

5. Nõukogu volitab poliitika- ja julgeolekukomiteed tegema asjakohaseid otsuseid panustajate komitee loomiseks, juhul kui kolmandad riigid peaksid andma märkimisväärse sõjalise panuse.

Artikkel 9

ELi juhitava isikkoosseisu staatus

ELi juhitavate üksuste ja isikkoosseisu staatust, sealhulgas privileege, immuniteete ja täiendavaid tagatisi, mida on vaja nende ülesannete täitmiseks ja tegevuse sujuvaks läbiviimiseks, käsitletakse lepingutes, mis sõlmitakse lähtuvalt ELi lepingu artiklist 37 ja vastavalt ELi toimimise lepingu artiklis 218 sätestatud menetlusele.

Artikkel 10

Rahastamiskord

1. EUTM RCA ühiseid kulusid hallatakse otsuse (ÜVJP) 2015/528 alusel.

2. EUTM RCA ühiste kulude lähtesumma on 18 180 000 eurot. Otsuse (ÜVJP) 2015/528 artikli 25 lõikes 1 osutatud lähtesumma protsent on 15 ja ning kõnealuse otsuse artikli 34 lõikes 3 osutatud protsent on 60 % kohustuse kohta ja 15 % makse kohta.

Artikkel 11

Projektiüksus

1. Missioonil EUTM RCA on projektiüksus liidu, liikmesriikide või kolmandate riikide rahastatavate ning missiooni eesmärkidega kooskõlas olevate ja mandaadi täitmist toetavate projektide kindlaksmääramiseks ja rakendamiseks.

2. Athena võib hallata käesoleva artikli lõikes 1 osutatud projektidega seotud rahalisi panuseid kooskõlas otsuse (ÜVJP) 2015/528 artikliga 30.

3. Ühelgi juhul ei saa toetavad riigid pidada liitu või kõrget esindajat vastutavaks EUTM RCA tegevuse või tegevusetuse eest nendelt riikidelt saadud vahendite kasutamisel.

Artikkel 12

Teabe avaldamine

1. Kõrgel esindajal on volitus avaldada asjakohastel juhtudel ja EUTM RCA vajadusi arvestades ning kooskõlas nõukogu otsusega 2013/488/EL (3) käesoleva otsusega ühinenud kolmandatele riikidele EUTM RCA läbiviimiseks koostatud ELi salastatud teavet järgmiselt:

a) kuni tasemeni, mis on sätestatud liidu ja asjaomase kolmanda riigi vahel sõlmitud kohaldatavas salastatud teabe kaitse lepingus või

b) muudel juhtudel kuni tasemeni „CONFIDENTIEL UE/EU CONFIDENTIAL“.

2. Kõrgel esindajal on samuti volitus avaldada EUTM RCA operatiivvajadusi arvestades ja kooskõlas otsusega 2013/488/EL ÜROle ja Aafrika Liidule EUTM RCA läbiviimiseks koostatud ELi salastatud teavet kuni tasemeni „RESTREINT UE/EU RESTRICTED“. Selle jaoks sõlmitakse asjakohased kokkulepped kõrge esindaja ning ÜRO pädevate asutuste ja Aafrika Liidu vahel.

3. Konkreetse ja vahetu operatiivvajaduse puhul on kõrgel esindajal samuti volitus avaldada kooskõlas otsusega 2013/488/EL vastuvõtvale riigile EUTM RCA läbiviimisel tekkinud ja koostatud ELi salastatud teavet kuni tasemeni „RESTREINT UE/EU RESTRICTED“. Selle jaoks sõlmitakse asjakohased kokkulepped kõrge esindaja ning vastuvõtjariigi pädevate asutuste vahel.

4. Kõrgel esindajal on volitus avaldada käesoleva otsusega ühinenud kolmandatele riikidele ELi salastamata dokumente, mis on seotud missiooni EUTM RCA käsitlevate nõukogu aruteludega, mille suhtes kehtib vastavalt nõukogu kodukorra artikli 6 lõikele 1 (4) ametisaladuse hoidmise kohustus.

5. Kõrge esindaja võib need volitused ja samuti õiguse sõlmida käesolevas artiklis osutatud kokkulepped delegeerida Euroopa välisteenistuse ametnikele ja/või ELi missiooni ülemale.

Artikkel 13

Jõustumine ja lõpetamine

1. Käesolev otsus jõustub selle vastuvõtmise kuupäeval.

2. EUTM RCA kaotab kehtivuse 24 kuud pärast täieliku operatsioonivõime saavutamist.

3. Käesolev otsus tunnistatakse kehtetuks alates EUTM RCA missiooni peakorteri sulgemise kuupäevast kooskõlas EUTM RCA lõpetamiseks heakskiidetud kavadega ning ilma, et see mõjutaks otsuses (ÜVJP) 2015/528 sätestatud EUTM RCA raamatupidamisaruannete auditeerimist ja esitamist käsitlevaid menetlusi.

Luxembourg, 19. aprill 2016 Nõukogu nimel eesistuja F. MOGHERINI

(1) Nõukogu 19. jaanuari 2015. aasta otsus (ÜVJP) 2015/78 Euroopa Liidu ÜJKP sõjalise nõuandemissiooni kohta Kesk-Aafrika Vabariigis (EUMAM RCA) (ELT L 13, 20.1.2015, lk 8).

(2) Nõukogu 27. märtsi 2015. aasta otsus (ÜVJP) 2015/528, millega luuakse mehhanism Euroopa Liidu sõjalise või kaitsepoliitilise tähendusega operatsioonide ühiste kulude rahastamise haldamiseks (Athena) ja tunnistatakse kehtetuks otsus 2011/871/ÜVJP (ELT L 84, 28.3.2015, lk 39).

(3) Nõukogu 23. septembri 2013. aasta otsus 2013/488/EL ELi salastatud teabe kaitseks vajalike julgeolekueeskirjade kohta (ELT L 274, 15.10.2013, lk 1).

(4) Nõukogu 1. detsembri 2009. aasta otsus 2009/937/EL, millega võetakse vastu nõukogu kodukord (ELT L 325, 11.12.2009, lk 35).